钦定古今图书集成/明伦汇编/氏族典/第026卷 > 《王应麟姓氏急就篇》 > 洪迈
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪迈

按《宋史洪皓传》：“迈字景卢，皓季子也。幼读书，日数千
言，一过目辄不忘，博极载籍，绍兴十五年中第，授两
浙转运司干办公事，入为敕令所删定官。皓忤秦桧，
迈出添差教授福州，累迁吏部郎兼礼部，除枢密检
详文字。叶义问出视师，奏以迈参议军事，迁左司员
外郎。三十二年，金遣高忠建来告登位，且议和，迈为”
接伴使，奏更《接伴礼》十有四事，进起居舍人。三月，假
翰林学士充贺登位使，书用敌国礼。至燕，金阁门见
国书，呼曰“不如式。”抑令使人于表中改“陪臣”二字，朝
见之仪，必欲用旧礼，迈初执不可。既而金锁使馆，自
旦及暮，水浆不通，三日乃得见金人，语极不逊。七月，
迈回朝，孝宗已即位。张震以迈使金“辱命”，论罢之。明
年，起知泉州。乾道二年，复知吉州，入对，遂除起居舍
人。三年，迁起居郎，拜中书舍人兼侍读、直学士院，仍
参史事。六年，除知赣州，寻知建宁府。十一年，知婺州，
特迁敷文阁待制，以提举佑神观兼侍讲、同修国史，
进敷文阁直学士、直学士院。讲读官宿直，上时召入，
谈论至夜分。十三年，拜翰林学士。淳熙改元，进焕章
阁学士、知绍兴府。寻以端明殿学士致仕。卒，年八十。
赠光禄大夫，谥文敏。迈兄弟皆以文章取盛名，跻贵显。迈尤以博洽受知，孝宗谓其文备众体，有《容斋五
笔》《夷坚志》行于世。